Deepak Chopra
és Sarah Platt-Finger

Élet
a
fényben

ÉDESVÍZ KIADÓ
BUDAPEST

A fordítás az alábbi kiadás alapján készült:

Deepak Chopra MD and Sarah Finger / LIVING IN THE LIGHT

Harmony Books, an imprint of Random House, a division of Penguin Random House LLC, New York. USA, 2023

Fordító:

Mohai Szilvia

Szerkesztő:

Kósa Éva

Olvasószerkesztő:

Bartus Csilla

Copyright © Deepak Chopra MD and Sarah Finger, 2023

Hungarian translation © Mohai Szilvia, 2023

Hungarian edition © Édesvíz Kft., 2023

Cover design © Édesvíz Kft., 2023

Minden jog fenntartva.

A könyv – a kiadó írásos jóváhagyása nélkül – sem egészében, sem részleteiben nem sokszorosítható vagy közölhető, semmilyen formában és értelemben, elektronikus vagy mechanikus módon, beleértve a nyilvános előadást vagy tanfolyamot, a hangoskönyvet, bármilyen internetes közlést, a fénymásolást, a rögzítést vagy az információrögzítés bármely formáját.

ÉDESVÍZ KIADÓ, BUDAPEST

Felelős kiadó: Novák András igazgató

Főszerkesztő és gyártásvezető: Dudich Ákos

Tipográfia: Szász Julianna

Borítót készítette: eyelab.dk

Elektronikus formátum
Békyné Kiss Adrien

EPUB ISBN 978-963-507-366-5

MOBI ISBN 978-963-507-367-2

Kedves Olvasó!

Az Édesvíz Kiadó célja megalakulása, 1989 óta, hogy útmutatást, támaszt, kihívást nyújtson azoknak, akik a tudatos önismeret és önfejlesztés egész életen át tartó útjára léptek. A Kiadó csapata azóta is minden nap azon dolgozik, hogy megtaláljuk és megjelentessük azokat a könyveket, amelyek céljai elérésében (vagy keresésében) leginkább segítik Önt.

Ahogy az élet minden területén, könyvkiadói hivatásunkban is a megújulás, az innováció az egyik legfontosabb szempont.

Elkötelezettek vagyunk a nyomtatott és az elektronikus könyvkiadásban egyaránt. Ezért használjuk ki az ebook kínálta lehetőségeket is: ezzel a XXI. századi technikával környezetkímélőbben és az Ön számára is olcsóbban tudjuk eljuttatni Önhöz azt, amit szeretne, mint a nyomtatott verzióval. Ráadásul a régi, boltokban talán már nem is kapható könyveinket digitálisan ismét megtalálhatja.

Az olvasás élménye és szeretete az Édesvíz Kiadó hitvallása: legyen az nyomtatott vagy elektronikus, megvásárolt vagy illegálisan letöltött. Lényeg, hogy az Üzenet, a Könyv eljusson Önhöz.

Ugyanakkor mire Ön ezeket a sorokat olvassa, addigra akár ezernél is több órányi munkánk és jelentős kiadásaink vannak a megjelentetésben.

Ezért hálásan megköszönjük, ha könyvünket illegális letöltés helyett megvásárolja, és ezzel hozzájárul Kiadónk fenntartásához és további könyvek kiadásához. Cserébe mi igyekszünk minden kiadványunkat egyre könnyebben és olcsóbban elérhetővé tenni az Ön számára.

Szívesen fogadunk minden visszajelzést, amelyet megfontolva még többet tehetünk azért, hogy Ön, kedves Olvasó, elégedett legyen Kiadónkkal és könyveinkkel.

Köszönjük együttműködését!

Jó olvasást kíván:

Novák András

alapító tulajdonos

Kapcsolat:

szerkesztoseg@edesviz.hu

www.edesviz.hu

Mindenkinek, aki szeretne a fényben élni.

TARTALOM

I. RÉSZ

Dr. Deepak Chopra

Áttekintés: A rádzsa jóga és az élet fénye

1. hét: Társas intelligencia

2. hét: Érzelmi intelligencia

3. hét: A testünk fénybe burkolása

4. hét: Életenergia

5. hét: A fényben maradni

6. hét: A figyelem hatalma

II. RÉSZ

Sarah Platt-Finger

Az ászanák

Utószó: Hogyan tovább?

Köszönetnyilvánítás

A szerzőkről

I. RÉSZ

Dr. Deepak Chopra

ÁTTEKINTÉS

A RÁDZSA JÓGA ÉS AZ ÉLET FÉNYE

Bármit is csinálunk, hogy jobbá tegyük az életünket, a rádzsa jóga segítségével többet kaphatunk mindenből, amire vágyunk.

Ebben a mondatban benne rejlik az egész könyv lényege. Hatalmas ígéret ez, amelynek igazsága nem hit kérdése. Indiában évszázadok óta sikeresen szolgál a teljesség útjaként. Szanszkrit nyelven rádzsa jógának hívják, a rádzsa jelentése pedig: „királyi”, „fenséges” vagy egyszerűen „a legmagasabb”. A rádzsa jóga kifejezés remekül leírja a lényegét. A célom az, hogy bemutassam, miért a rádzsa jóga a legmagasabb és legfontosabb valamennyi jógairányzat közül. Mindent úgy fogok elmagyarázni, hogy az egyes alapelveket bárki beilleszthesse mindennapi életébe. Tudomásom szerint ez egyedi megközelítés, erről még nem született könyv korábban.

Olyan személyes átalakulásról van szó, ami túlmutat mindenféle életmódon, amelyet követünk, a jólléthez és a gyógyuláshoz való különböző megközelítéseken, illetve minden hitrendszeren vagy valláson. A rádzsa jóga egyetemes.

Indulásképpen vizsgáljuk meg egy kicsit jobban a rádzsa jóga kifejezés második tagját, a jógát. A jóga szanszkrit szó, jelentése: „igába fog, összekapcsol, egyesít” (az angol yoke „iga” szó eredete az ősi szanszkrit kifejezésig nyúlik vissza). A könyv rám eső részében (az I. részben), amikor a jógáról beszélek, a kifejezés alatt a jóga teljes rendszerét értem, azaz az élet valamennyi – testi, lelki és spirituális – vonatkozásának egységére gondolok. Amit a jógaórákon tanítanak, az csupán a rendszer egyetlen része. A rendszert gyakran emlegetik „jógafilozófiaként”, ám ez a kifejezés nem fedi le azt a maga teljességében. A rádzsa jóga a létezés egyetlen vonatkozását sem hagyja figyelmen kívül. Jellemzően különböző területekre osztjuk az életünket: elme, test, érzelmek, munka, család, kapcsolatok és így tovább. Ez a felosztás természetesen hasznos. Az orvosi vizsgálatok, az edzőterem vagy a jógaóra például a „test” fogalomköréhez tartozik, a gyermeknevelés, a családi nyaralás és a nyugdíjas éveinkre való felkészülés pedig a „családéhoz”. Bármilyen természetesnek is érezzük, hogy ekképpen címkézzük fel életünk egyes területeit, ez a felosztás a létezésünk lényegébe vágó problémákat hív életre.

A rádzsa jóga szerint ez a felosztás nem egyeztethető össze az élet teljességével. Ha feldaraboljuk az életünket, mint egy vekni kenyeret, sosem fogunk megkapni egyes rejtett lehetőségeket, és sosem fogjuk megtapasztalni az elégedettség legmagasabb fokát. Képzeljük el a megszokott napirendünket: reggel felkelünk, megreggelizünk, bemegyünk a munkahelyünkre, felhívjuk a barátainkat, családi programokon veszünk részt, és így tovább. Majd gondoljunk azokra az apró történésekre, amelyek jobbá teszik a napunkat. Például, amikor jó híreket hallunk egy barátunktól, sikeresen elkészülünk egy munkával, vagy a gyermekünk vagy a partnerünk ránk mosolyog, minket pedig elönt a szeretet.

Ha visszatekintünk ezekre az élményekre, és a jóga lencséjén keresztül szemléljük őket, a felszínen egyformának tűnhetnek. De ha a rádzsa jógát gyakoroljuk, a belsőnk megváltozik: ráébredünk, hogy a fényben élünk. A hatása mindenre kiterjed, hiszen ahol élet van, ott fény is van.

Mi az a fény? Egyesek számára egy homályos spirituális fogalom, amely a valláshoz kapcsolódik. Egy kereszténynek talán az alábbi mondat jut róla eszébe: „Gyertyát sem azért gyújtanak, hogy a véka alá, hanem hogy a gyertyatartóba tegyék”,{1} vagy amit Jézus mondott a tanítványainak: „Ti vagytok a világ világossága”.{2} A zsidó vallás szerint Isten megtestesülése a sekina, amely egy istenfélő vagy szent emberben szétáradva hozza el Isten fényét a világba. Sok kultúrában az angyalok fénylények, és a szentek is tiszta fehér fényt árasztanak magukból (akár szó szerint, akár jelképesen).

A rádzsa jóga túlmutat ezeken a vallásos megközelítéseken, miközben azok mélyebb rétegét ragadja meg. A „fény” nem más, mint tiszta jelenlét: az a kozmikus tudatosság, amely megteremti és fenntartja az univerzumot és benne mindent. A gyakorlatban a „fényben élni” annyit tesz, mint tudatosan élni; az élet végső célja pedig az, hogy csakis a fényben éljünk, mindenféle tudatlanságtól, fájdalomtól és szenvedéstől mentesen.

HOL VAN A FÉNYÜNK?

A fentieket olvasva egyesek biztosan kétkedve, mások pedig ihletetten tekintenek minderre. Az élet valamennyi területét átható filozófiák, mint a rádzsa jóga is, furcsának tűnhetnek, és akkor még enyhén fogalmaztam. Nem egy igaz hívő szemszögéből vázolom a rádzsa jóga lényegét, ugyanis itt nem egy hitrendszerről van szó. Mindez olyan tapasztalatokon alapul, amelyeket mindannyian átéltünk már. Most is a fényben élünk; mindössze nem minden pillanatban. Sokan megtapasztalták már a boldogságot, az örömet és olykor akár még a tiszta üdvösséget is. Ám vannak rossz élményeink is, mint a zűrzavar, a fájdalom és a szenvedés. Az élet fénye azonban folyamatosan átitat minket, hiszen a fény a lényünk, valódi önmagunk magja.

A rádzsa jóga azért egyedi, mert a célja, hogy mindennapi életünket ideálissá tegye. A valódi lényünkben rejlő végtelen boldogság a kiindulópont: ha ennél kevésbé vagy egyáltalán nem érezzük magunkat boldognak, fájdalmat élünk át, vagy szenvedünk, egyetlen dolog változott: távolabb kerültünk a fénytől. A fentiekkel remekül leírható a jóga mibenléte a maga teljességében, attól függetlenül, hogy Indiában milyen összetett szabályrendszere van. A jógának szó szerint több ezer magyarázata létezik, azok összetettsége pedig zavarba ejtő lehet. Ám átrághatjuk magunkat ezen a bonyolult rétegen, ha mindössze egyetlen dolgot tartunk szem előtt: a fényben való létezést.

Fontos tisztáznunk, mit is jelent az „ideális élet” a rádzsa jóga szerint. Ami olyannyira természetessé teszi ezt a megközelítést, az a tény, hogy abban, amit a rádzsa jóga segítségével elérhetünk, nincs semmi misztikus vagy túlvilági. Mai énünk a legértékesebb tapasztalatait valódi énünknek köszönheti, amely már most teljes és tökéletes.

Az ideális élet: a rádzsa jóga adományai

1. A létünk üdvösséggel telik meg. Testünk élettel telivé, energikussá válik, szívünkbe szeretet és együttérzés költözik, elménk éber és életvidám lesz, életünket pedig a fény hatja át.

2. Saját magunk irányítjuk elménk működését. A fejlődésünket segítő gondolatokat, érzéseket és impulzusokat teremthetünk. Mi adunk ezeknek értelmet, és így az általunk megtapasztalt világ teljes egésze értelmet nyer.

3. Mindennapi életünket tudatos álomként érzékeljük: egy hihetetlenül életszerű illúzióként. És anélkül tehetjük jobbá ezt az álmot, hogy foglyul ejtene.

4. Az öröm válik a sikerünk egyetlen fokmérőjévé, hiszen az öröm a valódi természetünk; minden út kezdete és vége.

5. Megtapasztaljuk, mit jelent kiteljesedni; élvezni az élet sokszínűségét, ami gazdagít az utunk során.

6. Ráébredünk, hogy az érkezés mindig a jelenbe történik. Nem tudunk oda átlépni, ahol épp állunk – ez az időtlenség élménye.

7. Felfedezzük, hogy az önazonosságunk nem állandó. Egyediek vagyunk, de folyamatosan fejlődünk. Ez a mi karmikus történetünk, de nem kell, hogy meghatározzon minket.

8. Ráébredünk, hogy a hála a létezésre adott egyetlen értelmes válasz. Őrültség lenne a létezésre problémaként tekintenünk.

9. Felismerjük, hogy az élet bőkezű, és a bőség jellemzi.

10. A hála a mindennapjaink részévé válik, és tapasztalataink tökéletes egymáshoz illeszkedése által mutatkozik meg. A szinkronicitás nemcsak egy-egy pillanatra villan fel, hanem egész életünket áthatja.

Mielőtt továbblépnénk, szeretném, ha mindenki felmérné, jelenleg milyen tapasztalatokkal rendelkezik a fénnyel kapcsolatban. Semmi sem fontosabb, mint hogy tudjuk, mennyire hatja át az életünket. A következő teszt segítségével jobban megismerhetjük magunkat, mint a legtöbben valaha.

Tíz módszer a fényben való élethez

A jóga arra kér, hogy azonosítsuk magunkat a fénnyel, ám ez nem történik meg azonnal. A fény eleinte csupán az emlékezetes élményekben rejlik. Ilyeneket mindenki átélt már. A következő oldalakon olvasható lista a legfontosabb tapasztalatokat tartalmazza.

Ahhoz, hogy megtudhassuk, jelenleg milyen kapcsolatban állunk a fénnyel, minden egyes állításnál karikázzuk be azt a választ, amelyik a leginkább jellemző ránk. Nem fontos, hogy az adott esemény mikor történt: közelmúltbeli vagy régi élményekre is gondolhatunk. A lényeg, hogy felismerjük a magasabb létezés pillanatait. Nincsenek jó vagy rossz válaszok. Mindössze próbáljunk meg a lehető legtárgyilagosabban nyilatkozni az élményeinkről. Ha nehezen tudunk dönteni, karikázzuk be azt a választ, amelyiket a legigazabbnak érezzük.

1. Megtapasztaltam már a valódi boldogságot. (Például: az élettel teli, energikus test, a szerető, együttérző szív, az éber, élénk elme és a fényben való létezés egyes megnyilvánulásait.)

• soha

• ritkán

• néha

• gyakran

• nem tudom

2. Én irányítom az elmémet – képes vagyok pozitív, kreatív gondolatokat teremteni, amikor csak akarom.

• soha

• ritkán

• néha

• gyakran

• nem tudom

3. Az életet olykor álomszerűnek érzem: mintha lenne benne valami rejtett többlet, ami teljesen valóságos, ám egyben titokzatos.

• soha

• ritkán

• néha

• gyakran

• nem tudom

4. Az életemben nem az anyagi javak, sokkal inkább a boldogság és az öröm jelenléte jelenti a sikert.

• soha

• ritkán

• néha

• gyakran

• nem tudom

5. Nyitott vagyok mindenféle élményre – ezek teszik gazdagabbá az életemet.

• soha

• ritkán

• néha

• gyakran

• nem tudom

6. A jelenben létezem, nem rágódom a múlton, vagy próbálom megjósolni a jövőt.

• soha

• ritkán

• néha

• gyakran

• nem tudom

7. Átjár a flow érzése, és könnyen alkalmazkodom új helyzetekhez.

• soha

• ritkán

• néha

• gyakran

• nem tudom

8. Hálát érzek.

• soha

• ritkán

• néha

• gyakran

• nem tudom

9. Az életet bőkezűnek tartom, amely számtalan, a teljességemet szolgáló lehetőséggel ajándékoz meg.

• soha

• ritkán

• néha

• gyakran

• nem tudom

10. Nagy jelentőséggel bíró „véletleneket” élek át – amelyek arról árulkodnak, hogy minden okkal történik.

• soha

• ritkán

• néha

• gyakran

• nem tudom

Válaszaink értékelése

A fenti kérdőív segítségével betekintést nyerhetünk belső életünk minőségébe. E tíz élményt a fényben való létezés köti össze. Ha a belső életünk gazdag, az esetek több mint felében valószínűleg a „gyakran” lehetőséget választottuk. Ha viszont gyakori a „soha” vagy „ritkán” válasz, belső életünk nem kielégítő. A fényt blokkolja vagy beárnyékolja valami. A legtöbben valahol a fény és a sötétség között élnek. Tudatában vannak belső életüknek, de nem használják ki mint az elégedettség forrását.

A legtöbben úgy gondolják, a pozitív élmények jönnek-mennek; mi magunk kevéssé tudjuk őket befolyásolni. A félelemnek, a megbánásnak és a fájdalmas emlékeknek mintha csak saját akaratuk lenne. A jóga megtanít arra, hogyan változtassunk a fenti helyzeten a következő lépések alkalmazásával. Ahogyan egyre előrébb haladunk a könyvben, a módszert egyre szilárdabbnak érezzük majd :

Jobban odafigyelünk arra, ami bennünk történik.

Észreveszünk minden pillanatot, amikor a fényben létezünk.

Értékeljük ezeket a pillanatokat.

Egyre inkább a fényre figyelünk, és hatékonyabban engedjük be az életünkbe.

A fényben élni a létezés legtermészetesebb formája. Könnyebb tudatosabban élni, mint továbbra is tudattalan, szokások, berögződések és tagadás irányította állapotban létezni. A tudatos lét könnyedén, fájdalom és kellemetlenségek nélkül a szokásunkká válik majd, ha emlékeztetjük magunkat, hogy a legszebb élményeink arról árulkodnak, hogy már eddig is a fényben éltünk, csupán nehezen jutottunk el oda.

HARMINCNAPNYI RÁDZSA JÓGA

Bármikor elkezdhetünk a fényben élni. A rádzsa jóga alapelveit nem nehéz elsajátítani: a következő harminc napban végigmegyünk valamennyi fontos területen. A hagyomány ezeket a területeket a jóga nyolc lépcsőjének, azaz astangáknak nevezi. Ezúttal az átalakulás nyolc fázisaként fogunk tekinteni rájuk.

Íme az útiterv: harmincnapos utazásunk hat hétre oszlik, és heti öt napon át végezzük a gyakorlatokat. A hétvége szünet, ekkor átértékelhetjük az előző napokon történteket, és magunkévá tehetjük a tanultakat.

A hagyományos szanszkrit elnevezéseket fogom használni a nyolc lépcsőre, ám ezeket nem szükséges megjegyezni. Az egyes hetek folyamán végigvett témák azonban fontosak (az első héten a társas intelligenciáról, a másodikon az érzelmi intelligenciáról lesz szó, és így tovább). Ha a fényben szeretnénk élni, fel kell ébresztenünk a tudatosságunkat, egyik réteget lebontva a másik után, amíg el nem jutunk a forrásunkhoz, valódi önmagunkhoz, a tiszta tudatosság fényéhez.

A program dióhéjban:

1. hét: Társas intelligencia

(Az átalakulás lépcsője: jama)

Az első héten megtanuljuk, hogyan leljünk rá a fényre a társas környezetünkben, azaz a családunkban, a munkánkban és a kapcsolatainkban. A rádzsa jóga szerint mindez a létezésünk külső rétege. Saját szokásainkon, szertartásainkon, kedvelt és nem kedvelt tevékenységeinken keresztül közelítjük meg. A személyiségünk az identitásunk, amelyet a társadalmi hatások és a társadalom befolyása alakít. Ha fényt és világosságot viszünk társas életünkbe, felkészülhetünk az út további állomásaira.

2. hét: Érzelmi intelligencia

(Az átalakulás lépcsője: nijama)

A második héten megtanuljuk, hogyan hívhatjuk be a fényt és a világosságot az érzelmi életünkbe. A rádzsa jóga szerint ez a társasági életünknél személyesebb réteg, azonban még itt is hatnak ránk más emberek, illetve az irántuk tanúsított érzéseink. Ha azonban ezeket az érzéseket megtisztítjuk, avagy átadjuk a fénynek, többé nem fogunk másokkal való játszmáktól függeni, amikben negatív érzéseket élünk át. Nem vergődünk többé az áldozati lét és az egymástól való függés csapdájában.

3. hét: A testünk fénybe burkolása

(Az átalakulás lépcsője: ászana)

A harmadik héten megtanulunk tudatosan viszonyulni a testünkhöz, és a fény és a világosság jellemzi majd, ahogyan a fizikai valónkat érzékeljük. A jóga szerint a test a tudatosság elérésének egyik eszköze. Ahogyan a hajó keresztülvisz a tengeren, a testünk keresztülvisz tapasztalásaink tengerén. Valamennyien ezen az úton járunk. Egy másik szinten azonban a testünk segítségével juthatunk el a teljességhez és valódi önmagunkhoz. A rádzsa jóga megtanít értékelni ezt a nézőpontot, amely szerint a test és a lélek kapcsolatban állnak egymással, és egészet alkotnak, ez a test-lélek egység („bodymind”).

4. hét: Életenergia

(Az átalakulás lépcsője: pránájáma)

A negyedik héten megtanuljuk összekapcsolni a légzésünket a test-lélek egység minden egyes rétegével. A rádzsa jóga szerint a légzés az életenergia hordozója. Ez az energia kelti életre a sejtjeinket és a szerveinket, és ruházza fel vitalitással a gondolatainkat és a hangulatunkat. Más értelemben a ki- és belégzés hidat képez a „külső” jelenségek és a „belső” tapasztalatok között.

5. hét: A fényben maradni

(Az átalakulás lépcsője: pratjáhára)

Az ötödik héten megtanuljuk, hogyan tehetjük otthonunkká a fényt, hogy ne veszítsük el újra és újra, hanem mindig a fényben maradhassunk. A rádzsa jóga szerint ez a legfontosabb változás – olyan, mint egy második születés. A létezés új formája. Ha felismerjük, hogy arra teremtettünk, hogy a fényben éljünk, abban is hinni tudunk, hogy alapvető jogunk teljességben és gyógyultan élni.

6. hét: A figyelem hatalma

(Az átalakulás lépcsője: dhárana, dhjána és szamádhi)

A hatodik héten a maradék három lépcsőt együtt tárgyaljuk, mivel mindhárom ugyanabba a témakörbe (a figyelem hatalma) tartozik. Pusztán azzal, hogy egy gondolatra, impulzusra, vágyra vagy célra összpontosítunk, valóra is váltjuk azt. A rádzsa jóga szerint a tudás hatalom, és minél többet tudunk a tudatosságról és annak működéséről, annál nagyobb hatalommal rendelkezünk. A tudás ez esetben nem információk birtoklását vagy iskolai tanulmányokat takar; ez egy belső tudás, amely semmi mástól nem függ, csakis a fényben való létezéstől. Ekkor a tudatosság kreatív ereje felszabadul.

Ha szeretnénk, egyből az 1. héthez (társas intelligencia) ugorva meg is kezdhetjük az utunkat, én azonban előtte szeretném egy kicsit részletesebben is elmagyarázni, miért is olyan különleges a jóga mint önmagunk átformálásának egyedi módszere.

„VÁLTOZTASD MEG ÖNMAGAD, ÉS A VILÁG IS MEGVÁLTOZIK”

A rádzsa jóga valóban működik – ez már évszázadokkal ezelőtt bizonyítást nyert –, mégpedig azért, mert radikális. Sőt, már maga a jóga rendszerének alapelve is olyannyira forradalmi, hogy teljességgel valószínűtlennek tűnik, hogy bárki is magáévá akarja tenni.

A fenti alapelv pedig mindössze ennyi: a világ, amelyben hisszük, hogy élünk, nem valóságos. Akárcsak egy film vagy egy regény szereplői, mi magunk is egy fiktív világban létezünk. És mivel nem valóságos, az általunk elfogadott világ számtalan probléma és szenvedés forrása.

Ahhoz, hogy visszatérhessünk valódi önmagunkhoz, először is meg kell értenünk, hogyan különültünk el vagy szakadtunk le. A jóga mindezért a vrittiket teszi felelőssé: a vritti szanszkrit nyelven „örvényt” jelent, a jóga azonban mindenféle mentális akadály leírására használja. A jóga filozófiáját bemutató legnevesebb alkotás Patandzsali Jóga-szútra című könyve, amely százkilencvenöt aforizmát (szútrát) tartalmaz. Ezek hitelesen mutatják be a jóga teljes rendszerét, elméletben és gyakorlatban egyaránt. A könyv legfontosabb tanítása, amely a mű legelején kapott helyet, a vrittikkel kapcsolatos.

A három legelső szútra:

1. Íme az Igázás tana:

2. Az Igázás a tudat rezdüléseinek lebírása.

3. Akkor a Látó igazi mivoltában megmarad.{3}

Ez a teljes utunk dióhéjban. Amikor az elme lenyugszik, elcsendesül, és mentessé válik mindenféle mentális tevékenységtől (ezek a vrittik), megmutatkozik a valódi én. Ez az egyenes út az ideális élet felé. A filozófia radikális része, amely meglehetősen robbanó erejű, a vrittik természetében rejlik, a jóga szerint ugyanis a köztünk és a forrásunk között lévő valamennyi köztes állomás mindössze a tudat egy-egy módosult állapota. A tudatunk létrehozta akadályok összességét májának nevezik, amelyet szó szerint „illúziónak” fordíthatunk, de magában foglalja mindazon figyelemelterelő tényezőket, téveszméket, hibás gondolatokat és meggyőződéseket, amelyek megakadályoznak abban, hogy valódi önmagunk lehessünk.

Hihetően hangzik? Tagadhatatlan, hogy az elme szenvedést teremt. Gondoljunk csak az emberiség problémáira: háború, bűnözés, félelem, depresszió, magány, öngyilkosság – a lista hosszú, és ezek a dolgok csak és kizárólag az emberiség sajátjai. Inkább „a világ nem valóságos” gondolat az, amely kétkedést szokott szülni az emberekben. „Lépjen csak ki a busz elé, és majd akkor beszéljünk róla, mi valóságos, és mi nem” – replikázhatna egy szkeptikus.

Azt gondolhatnánk, ezt az ellenérvet nem lehet megcáfolni. Pedig valójában meg lehet, és el fogunk jutni oda is. A jóga nem olyan illúziókról beszél, amelyek varázsszóra eltűnnek. A buszok, a hegyek, a felhők, a városok és a többi fizikai tárgy valóban jelen van, a világnézetünktől függetlenül. A jóga emlegette illúzió mélyebben gyökerezik. Mivel a világ nem valóságos, olyan alapot szolgáltat, amelyre nem lehet építeni – mintha csak egy felhőkarcolót próbálnánk felhúzni a homokos talajon. Nem számít, milyen gyönyörű, milyen gondos munka, és építészetileg milyen tökéletes az a felhőkarcoló – mivel homokra épült, össze fog dőlni.

Szükségünk van a jógára ahhoz, hogy biztos alapra építhessük az életünket, ellenkező esetben ugyanis nagy árat fogunk fizetni fájdalom és szenvedés formájában. Ha az életünket az illúzió helyett a valóságra szeretnénk alapozni, a jóga rámutat a létezés alapkövére: ez pedig a tudatosság. A jóga szerint valójában nem a fizikai világban élünk, hanem a tapasztalások világában, és minden egyes tapasztalás a tudatban történik. Ez az alap.

A „valódi” valóság a tudatosság. Ez az igazság megbízható kiindulópontot szolgáltat ahhoz, hogy megváltoztassuk az életünket. Ezután viszont motivációra lesz szükségünk ahhoz, hogy tovább tudjunk lépni. Ezt egy újabb radikális gondolat szolgáltatja: változtasd meg önmagad, és a világ is megváltozik. Mi magunk vagyunk a változás valódi motorja. És hogyan változtathatjuk meg a dolgokat? Azáltal, hogy tudatosabbá válunk. Megéri végigmenni a mélyebb valóság felé vezető úton, mégpedig azért, mert minél tudatosabbak vagyunk, annál több mindent tudunk megváltoztatni – nemcsak a világot, hanem a testünket, az elménket, az érzéseinket, a szokásainkat, sőt bármit, amit csak akarunk.

A jóga olyannyira radikális, hogy szembemegy mindennel, amiben csak hiszünk gyermekkorunk óta. Évről évre teljesen felszínes meggyőződések és feltételezések mentén döcögünk végig az életen. Egyes meggyőződések meghatározóbbak, mások kevésbé. Az előbbieket „alapvető meggyőződéseknek” nevezzük, és ha ezek hamisak vagy hibásak, abból csakis probléma származhat – ha nem ma, akkor a gondterhes jövőben. Hogy jobban lássuk, miről is van szó, következzenek azok az alapvető meggyőződések, amelyek mentén mindannyian mozgunk.

TÉVES ALAPVETŐ MEGGYŐZŐDÉSEK

Valójában nem számítok. Kicsi vagyok, hétköznapi és jelentéktelen.

Nem érdemlek több szeretetet. Valószínűleg nem is lehet engem szeretni.

Az élet nem igazságos velem. Ez azért van, mert az élet alapvetően igazságtalan.

Muszáj kiállnom magamért, mert más úgysem fog.

A világ tele van félelmetes dolgokkal, így nagyon fontos, hogy megvédjük magunkat.

Ha bárkinek kimutatom a sebezhetőségemet, fel fogja használni ellenem. Muszáj erősnek és önállónak mutatkoznom.

A természet erői mindennél hatalmasabbak. Szerencsés vagyok, ha nem sújt semmiféle természeti katasztrófa.

A világegyetem egy hatalmas, hideg, kopár üresség. A Föld és rajta mindenki csupán egy porszem, a Nagy Bummal indult véletlenszerű események következménye.

Ezek a meggyőződések mindannyiunk életét aláaknázzák. Olyan korán belénk plántálják őket, és olyannyira mélyen behálózzák az öntudatunkat, hogy nem is kérdőjelezzük meg őket.

Ha elfogadjuk azt a hamis világot, amelyet a jóga elutasít, alapvető meggyőződéseink teljesen logikusnak fognak tűnni. Csak nézzünk körül, vagy hallgassunk bele az éjjel-nappal áramló hírekbe. Hát nem azt halljuk mindig, hogy az élet igazságtalan? Hogy nem érdemlünk több szeretetet? Hogy a Föld csupán egy porszem a hideg, kopár ürességben?

Ahogyan a következő harminc napban meglátjuk majd, a rádzsa jóga egy új meggyőződésekre épülő, ideális életet ígér. Ezek szöges ellentétei azon hamis alapvető meggyőződéseknek, amelyek szerint mindeddig éltünk.

IGAZ ALAPVETŐ MEGGYŐZŐDÉSEK

Létezésünk a végtelen tudatosságon alapul. Ez a mi forrásunk.

Valódi önmagunknak végtelen lehetőségek állnak rendelkezésére.

Forrásunk összekapcsolódik a végtelen szeretettel és boldogsággal.

Valódi önmagunk védelmet élvez a félelemmel, a depresszióval, az öregedéssel és a halállal szemben.

Mindig tökéletes biztonságban vagyunk. Semmi miatt nem kell aggódnunk.

Nem kell erőt és önállóságot mutatnunk. Sőt semmilyen képet nem kell sugároznunk.

A Föld és rajta minden különleges helyet foglal el a kozmikus tudatosság teremtette valóságban.

Amikor az ideális életről szóló állításokat olvassák, többen úgy gondolják, ezek mindössze elképzelések, akárcsak egy intézményesített vallás hiedelmei. Sokan vélik úgy, hogy a spiritualitás mint olyan teljességgel a hiten alapul. Nem lehetünk keresztények anélkül, hogy el ne fogadnánk a feltámadt Jézus isteni mivoltát, mint ahogyan azt Szent Pál is írja a leveleiben. És nem lehetünk buddhisták anélkül, hogy ne hinnénk Buddha megvilágosodásában és a nirvána létezésében. Ugyanígy, ahhoz, hogy elfogadjuk a jóga tanait, hinnünk kell saját végtelenségünkben. A hétköznapi élet szempontjából nézve mindez azonban túlságosan hihetetlennek tűnhet.

Azonban az ideális élettel kapcsolatos nézetek egyike sem a vallásokat jellemző hit kérdése. Itt a valóság a tét. A hitnek legfeljebb abban van szerepe, hogyan érzünk a valósággal kapcsolatban. A jóga tényként állítja, hogy valamennyi emberi lénynek végtelen lehetőségek állnak rendelkezésére. Amikor ezeket a végtelen lehetőségeket kicsi, kezelhető darabokra szabdaljuk, mindössze az emberi létről vallott köznapi felfogás szerint cselekszünk. A jógát azonban nem érdekli ez a felfogás, illetve az sem, hogyan éltünk a múltban. A jóga világnézete szerint a végtelen mindig velünk van – valójában ez a forrásunk. Még ha az életünket kicsi, kezelhető darabokra szabdaljuk is, ez cseppet sem változtat a valóságon – és a rádzsa jóga lényege tulajdonképpen éppen ez a legfelsőbb valóság.

1. HÉT

TÁRSAS INTELLIGENCIA

(A jóga első lépcsője: jama)

UTUNK EZEN SZAKASZA

A rádzsa jóga első lépése társasági életünk fejlesztése. Sokat elárul rólunk, ahogy kapcsolatot teremtünk másokkal. A belső erők láthatóvá válnak, és ezek az erők határozzák meg, mi történik társas énünkkel; azzal az énünkkel, amelyet a világ felé mutatunk.

Nagyon kevesen veszik észre, amit a világ visszatükröz róluk, és csak azt látják meg, amit látni akarnak. Még a hozzánk legközelebb álló emberek által visszatükrözött kép sem valódi, hiszen mindig a saját látásmódjuk – véleményük, elvárásaik és meggyőződésük – szerint reagálnak arra, amit mondunk vagy csinálunk. A rádzsa jóga útjának első lépéseként megfejtjük társas énünk torz tükörképét, ugyanis csak így módosíthatjuk a másokkal való viszonyunkat, illetve a ránk adott reakciókat. Mi döntünk, azt akarjuk-e, hogy társas énünk fényt és világosságot árasszon, vagy csupán üres héj maradjon, és az egónkat szolgálja, az önképünket tükrözze.

Röviden: az 1. héten áttekintjük, hogyan élünk most, és hogyan élhetnénk jobban – úgy, hogy új életünk a forrásunkhoz közelebb álló énünket tükrözze.

HÉTFŐ

Történetünk továbbfejlesztése

Kezdjük mai jelmondatunk néma ismételgetésével:

Én teremtem meg az engem körülvevő békét.

Én teremtem meg az engem körülvevő békét.

Ha életünk története eddig is a lehető legtökéletesebben alakult, nincs szükségünk a jógára ahhoz, hogy tökéletesítsük. Valamennyiünk személyes történetét a fény és az árnyék kettőse uralja. Próbáljuk védelmezni magunkat a fájdalom ellen, ezért félünk a jövőtől, illetve a múlt ellen is, amely fájdalmas emlékeket idéz fel bennünk. A jóga első lépcsője ezekkel a saját magunk által ránk kényszerített korlátozásokkal foglalkozik, amelyeket Patandzsali jamáknak hív: a kifejezést gyakran „irányelveknek” vagy „viselkedési szabályoknak” fordítják.

Megjegyzés: többször is említem majd Patandzsalit és fontos munkáját, a Jóga-szútrát, de ne feledjük, hogy a hagyományos megnevezések nem fontosak – csakis az eredmények.

Ha tisztába jövünk a saját magunk által ránk kényszerített korlátozásokkal, jobbá tehetjük az életünket. Ahogyan a rádzsa jóga egyik lépcsőjéről a másikra lépve haladunk előre, eljön az a pillanat, amikor a meggyőződéseink, amelyek mentén mindeddig éltünk, egyszerűen elpárolognak. Ám az is igaz, hogy nem lelhetünk rá a fényre, ha mi magunk állítunk neki akadályt – és a boldogtalan élet pontosan ezt teszi.

Egy feljavított életet egyszerűbb élvezni, és így egyszerűbb is hátrahagyni, amikor eljön az ideje. Ebben nincs semmi misztikus. Ha boldog volt a gyermekkorunk, sokkal könnyebben magunk mögött hagyjuk, mint egy boldogtalan gyermekkort, amely újra és újra visszatér, hogy ellehetetlenítse jövőbeli boldogságunkat.

Valamennyi spirituális elmélet fontos célként említi a „helyes életet”, és ezalól a jóga sem kivétel. A jamák azonban nem erkölcsi tanítások összessége. A „helyes élet” a jóga szerint annyit tesz, mint „beengedni a tudatosság fényét annak érdekében, hogy megszabaduljunk a teljességet megakadályozó dolgoktól”. A mai korra alkalmazott öt jama a helyes élet kulcsa:

1. Közelítsünk mindenkihez békével és erőszakmentesen.

2. Cselekedjünk és szóljunk saját igazságérzetünk szerint.

3. Cselekedjünk önzetlenül, irigység, mohóság és kapzsiság nélkül.

4. Sugározzunk magunkból tisztaságot és ártatlanságot.

5. Cselekedjünk magabiztosan, ne függjünk másoktól, és azt se engedjük, hogy mások függjenek tőlünk.

A mai feladatunk az első jama elsajátítása, amely arra szólít fel, hogy békében éljünk másokkal. A célunk tehát az, hogy embertársainkkal való kapcsolatunkat a béke uralja. Ez az első és legfontosabb lépés, amit az életünk javítása érdekében megtehetünk.

A jóga erőszakmentességre történő felszólítását gyakran félreértik, ugyanis sokan azt hiszik, addig nem válhatnak spirituális lényekké, amíg el nem érik a felfoghatatlan mértékű derű és béke állapotát. Ezen elvárás birtokában türelmesen visszafogják a dühüket még akkor is, ha az teljesen jogos, nyugodtabbnak mutatkoznak, mint amilyenek valójában, és bűntudatuk van, ha vitába vagy konfliktusba kerülnek valakivel.

A belső béke csodálatos állapot, de valamit tisztáznunk kell: még nem érkeztünk el ide az utunkon. A jóga első lépcsője a társas taktikákról szól: arról, hogy az intelligenciánk segítségével több fényt és világosságot hozzunk jelenlegi életünkbe.

A békésebb élet érdekében bevethető alábbi taktikák mindenki számára elérhetők:

GYAKORLATOK A BÉKÉÉRT

Ne teremtsünk feszültséget se magunkban, se másokban.

A megegyezést keressük, ne a viszályt.

Vállaljunk felelősséget a saját dühünkért és neheztelésünkért, és ezeket ne embertársainkon éljük ki.

Ne hibáztassunk másokat.

Ismerjük fel a kísértést, ha épp ítélkezni, kritizálni vagy megsértődni készülünk, és ha képesek vagyunk rá, ne engedjünk neki.

Kerüljük a durva emberek társaságát és a durva helyzeteket.

Attól, hogy megtanuljuk alkalmazni a fenti taktikákat, még nem leszünk szentek. Viszont elsajátítjuk a helyes életet, ami ezen a szinten hatalmas lépésnek számít fejlődésünk útján.

Gyakorlat

Szánjunk időt a fenti békegyakorlatokra, és őszintén feleljünk arra a kérdésre, mennyire hatékonyan alkalmazzuk őket. A társas intelligencia egy képesség, és mint minden képességet, ezt is meg lehet tanulni. Ez a tanulási folyamat viszont nem egyszerre, hanem kis részletekben történik, így válasszunk ki egy stratégiát a fenti listáról, és dolgozzuk ki saját tantervünket. Érdemes a haraggal kezdenünk, ugyanis a harag és a félelem a két legjelentősebb negatív érzés.

A jama arra szólít fel, hogy vállaljunk felelősséget a dühünkért, ne adjuk át másnak, ne töltsük ki más, gyanútlan embereken, illetve ne próbáljunk általa bűntudatot kelteni. A fenti jama gyakorlati hasznosítása érdekében alkalmazzuk a megfelelő taktikákat.

Vegyük észre, amikor úgy érezzük, hogy kezd elönteni a düh, és amint a harag első jeleit tapasztaljuk, álljunk meg egy pillanatra.

Érzékeljük a késztetést.

Egy pillanatig tudatosan szemléljük a helyzetet.

Ha tudatosságot gyakorolva egy pillanatra megállunk, hatékonyan hatástalaníthatjuk az önromboló viselkedésformákat. És ha e kis szünet után a dühünk mégiscsak utat tör magának, már így is megtettük az első lépést. Miután lenyugodtunk, kérdezzük meg magunktól, vajon a kirohanásunk javított-e a helyzeten. Ha tisztán látjuk, hogy nem – sőt, inkább rontott rajta –, ezzel újabb lépést tettünk a belső tudatosság felé.

A jóga megtanít arra, hogy valamennyi viselkedés az irányításunk alatt áll. Ha azt szeretnénk, hogy a fenti békegyakorlatokkal saját magunk teremthessük meg a békét, alkalmazzuk a harag legyőzésének két lépését, azaz álljunk meg egy pillanatra, akárhányszor úgy érezzük, nem a béke vezérli a cselekedeteinket. Majd, ha nem sikerült irányítás alatt tartani a viselkedésünket, ismét álljunk meg, és tegyük fel a kérdést, hogy ezáltal a helyzet jobbá vagy rosszabbá vált-e.

Bár e könyvben hetekre bontva ismertetem a jóga tanításait, azok egy életre szólnak. A békegyakorlatok valóban működnek, így biztosan segítenek jobbá tenni az életünket. Azonban ne erőltessük, mindössze tegyük őket a tudatosságunk részévé, ahogyan társas intelligenciánk fejlesztésén dolgozunk.

ÉDESVÍZ WEBÁRUHÁZ
AKCIÓK • INFORMÁCIÓK

webaruhaz@edesviz.hu
00-36-30-781-5474
www.edesviz.hu

ÉDESVÍZ KÖNYVESBOLT
1053 BUDAPEST • MÚZEUM KRT. 23.

konyvesbolt@edesviz.hu
00-36-30-919-5314

ÉDESVÍZ KÖZÖSSÉG
ÉRDEKESSÉGEK • KÖNYVRÉSZLETEK • JÁTÉKOK

A mindennapokra!

ÉDESVÍZ KIADÓ

facebook / scridb / youtube / instagram

ÉDESVÍZ NAGYKERESKEDÉS
VISZONTELADÓINKNAK

nagyker@edesviz.hu
00-36-30-781-5474

ÉDESVÍZ + magazin
Cikkek az
EGÉSZSÉG • ÖNFEJLESZTÉS • EZOTÉRIA
témaköreiben

Érdekes információk szerzőkről és könyvekről

Keresd a www.edesvizkiado.hu címen

{1} Mt. 5:15, Károli Gáspár fordítása

{2}2 Mt. 5:14, Károli Gáspár fordítása

{3}  Patandzsali: Jóga-szútra. Ford.: Farkas Attila Márton és Tenigl-Takács László. Tan Kapuja Buddhista Főiskola, Budapest, 1994